काबुल: तालिबान ने 140 हिंदू-सिखों को भारत आने से रोका, एयरपोर्ट के पास बढ़ा दी है तैनाती
तालिबान ने काबुल एयरपोर्ट के पास अपने लड़ाकों की तैनाती बढ़ा दी है और 15 घंटे से भारत के उड़ान भरने का इंतजार कर रहे 140 हिंदुओं और सिखों को वहां से लौटने के लिए कहा है।
नई दिल्ली। अफगानिस्तान से भारत आना चाह रहे 140 हिंदू और सिखों को तालिबान ने रोक दिया है। तालिबान ने काबुल एयरपोर्ट के पास अपने लड़ाकों की तैनाती बढ़ा दी है और 15 घंटे से भारत के उड़ान भरने का इंतजार कर रहे 140 हिंदुओं और सिखों को वहां से लौटने के लिए कहा है। इंडियन वर्ल्ड फोरम के अध्यक्ष पुनीत सिंह की तरफ से दी गई जानकारी के अनुसार तालिबान ने जिन हिंदुओं और सिखों को भारत आने से रोका है वे भारत में गुरु तेग बहादुर के 400वें जन्मदिवस कार्यक्रम में भाग लेने के लिए आ रहे थे। अफगानिस्तान से भारत आ रहे सिख, हिंदू परिवारों को बसाने के लिए अमित शाह को पत्र उत्तर प्रदेश के जल शक्ति राज्य मंत्री बलदेव सिंह औलख ने केंद्रीय गृह मंत्री अमित शाह को एक पत्र लिखकर अफगानिस्तान से भारत आ रहे हिंदू तथा सिख परिवारों को रामपुर जिले की बिलासपुर तहसील में बसाने की पेशकश की है। औलख ने बुधवार को शाह को लिखे पत्र में कहा कि भारत सरकार द्वारा अफगानिस्तान से विस्थापित हिंदू और सिख परिवारों को भारत लाया जा रहा है। उन्हें बसाने के लिए रामपुर जिले की बिलासपुर तहसील में जमीन देने के लिए वहां के निवासी तैयार हैं। उन्होंने पत्र में कहा "विस्थापित हिंदू और सिख परिवारों के भरण-पोषण के लिए कृषि योग्य भूमि भी उपलब्ध कराई जाएगी जिससे वह अपना जीवन यापन कर सकेंगे।" राज्य मंत्री ने पत्र में गृह मंत्री शाह से अनुरोध किया कि वह अफगानिस्तान से लाए गए हिंदू और सिख परिवारों को रामपुर जिले की बिलासपुर तहसील में बसाए जाने के संबंध में आदेश दें। गौरतलब है कि अफगनिस्तान पर तालिबान का कब्जा होने के बाद से बड़ी संख्या में हिंदू और सिख परिवार भारत आ रहे हैं।